Gigaba: ‘Dís hoekom ek bedank’Malusi Gigaba het as minister van binnelandse sake bedank. Foto: ANA Malusi Gigaba wat Dinsdag te midde van erge openbare druk uit sy posisie as minister van binnelandse sake bedank het, sê hy het dié besluit geneem ná “’n lang tydperk van volgehoue en giftige openbare aanvalle op sy integriteit”. Gigaba sê hy het besluit om eerder sy bedanking in te dien aangesien die integriteit en openbare beeld van die regering en die ANC belangriker as enige politieke ampsdraer is. “Ek wil dit graag stel dat my bedanking nie ŉ skulderkenning van my af is nie,” het Gigaba in ŉ verklaring gesê. “In hierdie verband is ŉ aansoek ingedien vir geregtelike hersiening van die openbare beskermer se bevindinge rakende die Fireblade Aviation-saak en is ek ook van voorneme om alle ander sake te verdedig wat spruit uit my termyn as kabinetslid.” Gigaba sê sedert hy in 2004 ŉ adjunkminister geword het en daarna ŉ lid van die kabinet in 2010, het hy sy pligte na die beste van sy vermoë uitgevoer. “In al die departement waarin ek ontplooi was, was ek bevoorreg om saam met toegewyde en bekwame kollegas en lede van die burgerlike diens te dien.” Gigaba het die ANC en ander staatsamptenare bedank vir dié geleenthede. “Ek wil veral vir pres. [Cyril] Ramaphosa bedank vir sy ondersteuning en vertroue in my sedert Januarie vanjaar. Ek bly steeds ŉ toegewyde en gedissiplineerde lid van die ANC en sal voortgaan om enige take uit te voer wat die organisasie vir my opdrag te gee om te doen.” Gigaba se bedanking kom nadat ŉ storm om sy kop losgebars het toe die openbare beskermer verlede maand in ŉ verdoemende verslag bevind het Gigaba het die Grondwet én die kabinet se etiese kode oortree. Dít nadat regter Neil Tuchten op 17 Desember verlede jaar in die Noord-Gautengse hooggeregshof – in die saak tussen die Oppenheimer-familie se Fireblade Aviation en die minister van binnelandse sake – bevind het Gigaba het doelbewus onder eed gelieg oor nasionale sleutelpunte. Terwyl Gigaba onder kritiek oor dié bevindinge deurgeloop het, moes hy opnuut vure doodslaan toe ŉ video van seksuele aard van hom aan die lig gekom het. Hy het gesê dié video was vir sy vrou bedoel en kuberkrakers het toegang tot sy staatselfoon gekry en wou die video gebruik om hom af te pers. Net meer as ŉ week gelede het Gigaba in ŉ onderhoud met eNCA gesê hy sal ondanks die druk uit verskeie oorde nie as minister van binnelandse sake bedank nie.